Folketing
2011-12-13

Når vi taler transport, når vi taler fair og lige konkurrence inden for transportsektoren, er der ingen tvivl om, at de regler, der er, skal respekteres og overholdes, for det er en ret væsentlig forudsætning for, at konkurrencen sker på lige vilkår. I forhold til den del af konkurrencen, der handler om lønforholdene, har vi jo for vane at benytte den danske model, altså at vi overlader til arbejdsmarkedets parter at finde ud af, hvordan man får forhandlet sig frem til, hvad det er for nogle løn- og ansættelsesvilkår, der skal være. Men den anden del af det, som vi har meget større indflydelse på, handler om køre-hvile-tids-regler, cabotagekørsel, færdselslov osv. osv. Og alle de spilleregler, der er der, skal overholdes. For hvis der er nogen, der får mulighed for at køre uden om de regler, vil man kunne udføre sin virksomhed på urimelige konkurrencevilkår; så kan man udkonkurrere de lovlydige, ved at man kan springe over, hvor gærdet er lavest, og blæse på de regler, der er.